Catedrale Santa Maria Assunta di Bastia

A catedrale Santa Maria Assunta hè una chjesa catolica rumana situata in Bastia in u dipartimentu di a Corsica Suprana. A chjesa Santa Maria era una catedrale, vale à dì ch'ella era a chjesa di u vescu. Era u sediu di a diocesi di Mariana trà u 1570 è u 1802, data di a so suppressione è di u so attaccamentu à a diocesi d'Aiacciu. In Bastia hè chjamata Santa Maria o Santa Marì. Hè cunsiderata cum'è a più maestosa di Corsica. U locu di putere dinù In a catedrale si passava un evenimentu impurtante à l'epica ghjenuvese. C'era una grande cerimonia : u cambiu di u guvernatore. Si passava tutti i dui anni. Hè quì chì u guvernatore ghjenuvese passava u pudere à u guvernatore novu chì ghunghjia. U guvernatore chì si ne andava dava à u novu guvernatore e chjave di a cità è u scettru di u reame di Corsica purtati nant'à un piattu d'argentu. In u coru c'eranu dui sedioni : quellu di u vescu (chjamatu a catedra), à manu manca, è quellu di u guvernatore, à manu diritta. Dopu à una iscrizzione in u 1929, a catedrale Santa Maria hè stata classificata à i munumenti storichi in u 2000. Orìgine À l'epica ghjenuvese, a cità di Bastia hè spartuta in duie parochje : a cità alta, Terra Nova, dipende di a chjesa di Santa Maria. A cità bassa, Terra Vechja, dipenda di a chjesa di San Ghjuvanni. A prima chjesa : Santa Maria di a Cunsulazione, o Santa Maria l'Arrimbata A custruzzione di a catedrale Santa Maria hè ligata à a storia di a cità di Bastia. In u 1380, u guvernatore Leonello Lomellini face custruisce un castellu nant'à u poghju trà i dui porti (Ficaghjola è Portu Cardu). Stu castellu hè chjamatu in talianu La Bastìa. Sta furtificazione permette di rende u locu più siguru è permette u so sviluppu. E prime case nascenu in u 1476, e prime muraglie di a citatella in u 1481. In u 1488 si decide di custruisce una prima chjesa. I travagli principianu in u 1489. A chjesa porta tandu u nome di Santa Maria della Consolazione o Santa Maria del Soccorso. Hè custruita nant'à un pentone, i bastiacci a chjamanu tandu Santa Maria l'Arrimbata. In u 1496 a chjesa ùn hè ancu compia. Ma u vescu di Mariana, Monsignore de Fornari ne vole fà a so residenza, vale à dì a so catedrale. Da tandu, i veschi anu preferitu stà in citatella di Bastia piuttostu ch'è in u paese di u Viscuvatu. In u 1510 i travagli sò compii. Ma e guerre facenu danni durante u seculu XV. Bastia tandu hè brusgiata. In u 1563 a chjesa hè arruvinata. In u 1563 u vescuvatu d'Accia hè rattacatu à quellu di Mariana. A diocesi porta u nome di "vescuvatu di Mariana è d'Accia". In u 1570 u papa chjama à munsignore Centurione vescu di Mariana è d'Accia. Ghjunghje in Corsica in u 1571. Tandu u sediu di u viscuvatu hè trasferitu in Bastia. A custruzzione di a catedrale A custruzzione principia in u 1604 è dura quindeci anni. Principia tandu a distruzzione di a chjesa antica di Santa Maria l'Arrimbata. I travagli duranu quindeci anni. Si pò vede nant'à u latu (carrughju di u Palazzu Viscuvile) una lastra chì ammenta a prima petra messa in u 1604 da Munsignore Geronimo del Pozzo. Avà a chjesa hè quella di u vescu, è porta u titulu di catedrale. Ma in u 1611 a volta si ne fala. A catedrale minaccia di falassine cumplettamente. Hè grazia à una impurtante dunazione chì a chjesa hè salva. Hè un riccu capitanu chì hà fattu furtuna trà l'America è a Spagna, Giovanni Pasquale Corso, mortu in Seviglia in u 1612 chì finanza a ricustruzzione. In u 1619 i travagli sò compii. Una grande scrizzione hè messa nant'à a porta d'entrata. Serà più tardi messa in l'entrata, da nentru à diritta. U 17 di lugliu 1725 a catedrale hè cunsacrata da Munsignore Giulio del Pozzo, u nipote di Geronimo. Dopu à sti travaglioni e cappelle laterale sò pocu à pocu decurate. U campanile hè altu di 38 metri. Hè statu fattu in u 1620. Architettura L'edifiziu attuale hè custruitu à u principiu di u XVIIu seculu (trà u 1604 è u 1625). A catedrale hè longa di 44 metri è 70, larga di 23 metri è 35, hè alta 17 metri è 10, misurati à l’indrentu. Hè una chjesa à trè nave. U decoru internu hè di stile baroccu. Quandu Bastia era a capitale di a Corsica à l’epica ghjenuvese, era a chjesa a più grande, è a più ricca è decurata . A facciata A facciata hè stata rifatta parechje volte. A prima, fatta in l'anni 1604 à 1629 ùn avia nundaà chì vede cun l'attuale. Era di stile baroccu. A sapemu per via d'un dissegnu cunservatu in l'archiviu di Ghjenuva. À u XVIIIu e vulute sò supresse è si facenu nichje pè e statue. In u 1937 ci hè una risturazione. Avà hè di stile neoclassicu. U pianu U pianu di a catedrale ripiglia u pianu di l'antica catedrale, quella di a Canonica di Lucciana. Ci sò trè nave à cantu à l'altre cù un'asside meza circundaria. Face 44,70 m di longu, 23,35 m di largu è hè alta di 17,10 m. A nave centrale hè larga di 8,31 m cù un una volta à botte. Ci sò quattru travate, strutturate di pilastri in forma di croce. E nave laterale sò più strette. Santa Maria hè stata custruita per esse una catedrale : u coru hè prufondu è grande, fattu per ch'elle sianu stallate e stalle è u sedione di u vescu. Era a chjesa principale di a Corsica, quandu Bastia era a capitale. Decurazione interiore A catedrale Santa Maria presenta un decoru internu riccu di stile baroccu. U pavimentu U pavimentu d'orìgine era in petra di Brandu. Hè statu cambiatu à u seculu XIX. E vechje petre sò state compre è messe in a chjesa di San Ghjisè in Bastia. Dopu à un'epidemia di cholera in u 1866, i paruchjani anu organizatu seanze di preghere è fattu u votu d'imbellisce a catedrale. Tandu una sottuscrizzione publica hè lanciata. Hè l'architettu bastiacciu Paul-Augustin Viale chì ne hè incaricatu. Ci sò trè marmeri chì sò utilizati : marmeru biancu di Carrara, grisgiu turchinu di Corti, rossu di Levanto. Nant'à u bassu di i pilastri si mette marmeru di u Bivincu. Una lastra hè messa in l'entrata pè rammintà stu fattu. I stucchi I stucchi, vale à dì decori in rilievu è ricuperti d'oru sopr'à i capitelli è di e curnice sò stati fatti in u 1621 da u maestru Francesco Marengo, di La Spezia. Hè ellu chì hà fattu dinù i decori di a chjesa San Roccu di Bastia. A pittura di a volta U decoru di a volta hè recente, rifattu à u XIXu. E pitture chì si vedenu coprenu un decoru più anticu. Carlo Tuticci hè fattu l'ornamenti è Geronimo Sari u grande medaglione centrale. Hè statu compiu in u 1835. I cappelli di veschi Vicinu di u coru, appiccicati si ponu vede sette cappelli. Rapresentanu i sette veschi insepelliti in a catedrale. A statua di a Madonna d'argentu Si pò vede una statua di a Madonna chì pesa 200 chilò. Hè l'opera di un uttinariu sienese, Gaetano Macchi, chì l'ha fatta à u XIXu seculu grazie à i doni di Bastiacci chì anu dattu ogetti per falli fonde è fà a statua. Ogni 15 d'agostu hè purtata in prucessiò. L'òrgani L'òrgani di u XIXu seculu sò l'opera di i fratelli Serassi di Bergamu. Anu rimpiazzatu l'òrgani più vechji, vinduti à a chjesa di u paese di Pedicroce in Orezza. E cappelle laterale Fonti battezimale Altare di a Madonna di u Càrmine Statua di A Madonna Altare di u purgatoriu Altare di u Rusariu Coru Altare di u Sacramentu Altare di Sant'Agustinu Altare di Sant'Anna Altare di a cungregazione di i giardinari è vignaghjoli E pitture L'ascensione, di Leonoro d'Acquila Trà i tante pitture, si pò ammintà una Assunzione di a Madonna di Leonoro d'Aquila (o Leonoro dell'Aquila) di u 1512. Hè u guatru u più anticu di a cità di Bastia. U Rusariu In a cappella di u rusariu di u cullaterale dirittu ci hè una grande pittura fatta da un pittore corsu, ma ùn si cunnosce u so nome. Hè di i primi anni di u seculu XVII. Ci si pò vede e grande persunalità bastiacce di tandu à i pedi di a madonna. Ci hè u guvernatore, a so sposa, è parechji nutabili di Bastia. U vescu capirossu hè siguramente Munsignore Geronimo del Pozzo. U purgatoriu di Badaracco U tavulone hè di u pittore ghjenuvese Giuseppe Badaracco (1588-1657). Rapresenta a Madonna cun San Ghjiseppu. In a parte bassa, ci sò l'anime dannate di u purgatoriu chì brusgianu. San Mighele tene una bilancia per ghjudicà l'anime. A cappella di i giardinari è vinaghjoli Ci hè un guatru di u basticciu Anton Benedetto Rostino, fattu in u 1806. San Martinu à cavallu dà un pezzu di a so cappa à un poveru. Sant'Isidoru, patrone di i lavuradori hè rapresentatu cù una pala. In cima, a Madonna è Santa Zita di Lucca a prutetrice di i giardinari. Sant'Anna Stu guatru vene forse da u cunventu Sant'Anghjuli di Bastia. A pittura hè di u bastiacciu Luigi Varese (1797-1852). Rapresenta l'intercessione di San Carlu Borromeu ind'è a Madonna pè i poveri è l'infirmi. Ci hè dinù Sant'Anna è San Ghjuacchinu. L'altare di Sant'Agustinu U guatru hè di u pittore Ottavio Cambiaso. Hè u figliolu di u grande pittore ghjenuvese Luca Cambiaso. Rapresenta à San Francescu di Sales, Sant'Antone abbate, Sant'Agustinu è Santa Maria Maddalena di Pazzi à i pedi di Cristu. Hè di u principiu di u seculu XVII. Fonti batezimale Si trovanu in u primu altare, à manu diritta in l'entrata. A scultura hè di u seculu XVIIIe. San Ghjuvanni batteza à Cristu. U benedittinu Unu di i dui benedittini di l'entrata hè di u XVIu seculu. Ci vene siguramente da l'antica chjesa di Santa Maria di A Cunsulazione, a prima chjesa custruita à a Citatella. Hè u solu di stu stile in Corsica. Hè fattu di marmeru biancu. U decoru di a vasca chì rapresenta scaglie è perle evucheghja l'acqua. Festa Santa Maria hè festighjatu ogni 15 d'agostu. A statua hè purtata in prucessione. A citatella hè decurata di i culori turchinu è biancu di a Madonna, cum'è a Strada dritta Santa Maria. Un arcu hè preparatu à l'entrata di a citatella. Note è riferenze Da vede dinù A Citatella di Bastia San Ghjuvà L'oratoriu di A Cuncezziò L'oratoriu San Roccu San Roccu San Carlu Santa Croce Ligami esterni [1]